google/wiki40b huggingface dataset:
Devaux

Devaux Cars er en liten australsk bilprodusent som produserer biler som ser ut som franske biler fra 1930-tallet. Selskapet ble stiftet av David Clash, en industridesigner.
David Clash er opprinnelig fra Storbritannia, men familien hans flyttet til Australia da han var liten.
Selskapet har produksjonsfasiliteter i Dandenong.
Felix I

Liv og virke

Felix var romer av fødsel, og ble valgt til pave den 5. januar 269 og etterfulgte da pave Dionysius som døde den 26. desember 268.
Han var forfatter av et betydningsfullt dogmatisk brev om enheten til personen Jesus Kristus. I forbindelse med en teologisk strid i kirken i Antiokia ble Felix indirekte nevnt. Biskop Paulus fra Samosata, som var tilhenger av monarkianisme og motstander av teorien om den hellige treenighet, var blitt fratatt sitt bispedømme i et bisperåd for kjetteri og av hans etterfølger Domnus. Paulus nektet å rette seg etter rådet, og til sist ble keiser Aurelianus i 272 bedt om å avgjøre striden. Han besluttet at bispesetet skulle blitt gitt til biskopen som var «anerkjent av biskopene i Italia og i byen Roma». Sistnevnte var Felix.
En notis om Felix i Liber Pontificalis tilskriver til ham et dekret at han skal bli feiret ved martyrenes grav (Hic constituit supra memorias martyrum missas celebrare). Forfatteren av denne notisen henviser til skikken ved å holde messe privat ved altrene i nærheten eller over martyrgravene i kryptene i katakombene (missa ad corpus), mens de høytidelige markeringene alltid ble holdt i kirkebygningene over gravene. Denne tradisjonen, fortsatt i virksomhet ved slutten av 300-tallet, var i den tiden da store basilikaer med gravlunder ble bygd i Roma. Felix har antagelig ikke gitt et slik dekret, men sammenstilleren av Liber Pontificalis har likevel tilskrevet den til ham ettersom Felix ikke gikk vekk fra skikken i hans tid.
Gjerningene ved konsilet i Efesos har Felix som martyr, men denne detaljen, som gjentas i biografien av paven i Liber Pontificalis, men er ikke støttet eller bekreftet av noen annen kilde. Tilskrivelsen er antagelig en forveksling med en annen biskop med samme navn. 
I henhold til notisen i Liber Pontificalis fikk Felix reist en basilika på Via Aurelia; den samme kilden hevder også at han ble gravlagt der. Den siste detaljen er antagelig en feil ettersom en romersk kalender for religiøse fester fra 300-tallet hevder at Felix ble gravlagt i Callixtus’ katakombe ved Via Appia.
Hans benrelikvier havnet senere i Sør-Tyskland, og blir dære venerert i kapellet i Schloss Heiligenberg.
Ingressiv

En ingressiv luftstrøm er (i fonetikken) navnet på en luftstrøm som er inngående, jfr. egressiv. De aller fleste språklyder er egressive språklyder, men i visse språk er også ingressive lyder i bruk, som i den norske og svenske interjeksjonen ju «jo». Dette nordiske trekket finnes i som et lån i visse engelske dialekter. Trekket kan påvirke betydninga til ord der det opptrer, avhengig av sosial kontekst.
Skjebneanekdoter

Skjebneanekdoter (eng. Anecdotes of Destiny, dansk Skæbne-Anekdoter ) er en samling fortellinger skrevet av den danske forfatteren Karen Blixen og utgitt den 13. oktober 1958 i Danmark (utgitt samme år i USA og England). Første norske utgave også i 1958.
Benkeskyting

Benkeskyting handler om presisjonsskyting med rifle sittende fra benk med våpenet i anlegg både foran og bak, og det konkurreres i de to disiplinene gruppeskyting og poengskyting. I Norge organiseres benkeskyting gjennom klubber tilsluttet Norges Benkeskytterforbund.

Gruppeskyting

I gruppeskyting skal man skyte femskudds samlinger på 100 meter med minst mulig spredning. Den minste samlingen målt i Norge til nå er 1,98 mm. Samlingen må ikke være rundt senter, men bare innenfor selve skiven for å telle.

Poengskyting

I poengskyting skyter man ett skudd i hver av totalt fem tellende blinker. Høyest oppnåelige sum i en omgang er 50 poeng med fem innertreff (5X), og vanligvis skyter man fem omganger slik at høyeste oppnåelige poengsum blir 250 poeng (25x).
Evan Roberts

Søkende etter Guds nærhet

Roberts hadde lenge vært i inderlig bønn til Gud og møtte Gud på en sterk måte, og hevder å ha blitt rykket inn i Guds nærhet og talt ansikt til ansikt med Gud i fire timer. Roberts liv ble forandret etter dette og han reiste til byen Lughor i Wales. 
Roberts kjente til Hellighetsbevegelsen, som gjorde seg bemerket i Amerika på 1800-tallet.  Mot slutten av 1800-tallet hadde mange mennesker en lengsel etter en berøring av Den hellige ånd.  Dette var en lengsel etter hellighet hos en rekke kristne på den tiden.   Det var særlig baptister og metodister som ble berørt av den åndelige lengselen. John Wesley snakket om to tyngdepunkter i den kristens liv, rettferdiggjørelsen og helliggjørelsen.  Det var den 1. januar 1901 at  Den hellige ånd falt på Agnes Ozman, som ble åndsdøpt (dåpen i Den hellige ånd) med tungetale som tegn.  Dette var nok også kjent for Roberts.  
Storbritannia og Europa hadde tidligere opplevd store vekkelser. På 1850-tallet var det en stor vekkelse. Den var spredt over hele Storbritannia og det regnes med at omtrent 100 000 mennesker hadde blitt frelst dengang.  Den vekkelsen hadde innvirkning på hele samfunnet.
Evan Roberts hadde en sterk nød for sine medmennesker og var oppgitt over synden og umoralen i samfunnet.  Han bad særlig om en kristen vekkelse for det sekulære Europa.  Han har skrevet …allerede i lang tid har jeg vært dypt ulykkelig over kristendommens forfall….

Vekkelsen i Wales

Sammen med andre kristne i byen Lughor,  begynte han med bønnekampanjer. Mange kristne opplevde en lengsel etter mer av Guds nærhet og gudshusene var fulle av kristne i bønn, hele døgnet.
Vekkelsen i Wales var en sterk kristen vekkelse som rystet Wales i 1904–1905.  Vekkelsen var en av de kraftigste og merkeligste vekkelser i moderne tid fordi den fikk slik innvirkning på hele samfunnet.  Det var tegn og mirakel, syner og åpenbaringer, budskap i tunger og tungetale i på ulike språk, såkalte språkunder.  Stjålne ting ble levert tilbake, vertshus måtte stengt fordi de ikke lengre hadde alkoholdrikkende kunder.  Kuskene hadde sluttet å banne og hestene kjørte feil, fordi de ikke lenger forstod kommandoene.  Trolig opplevde 150 000 mennesker å bli omvendt i vekkelsen.  Vekkelsen ble kjent over store deler av verden, mange dro til Wales for å oppleve Guds nærhet. En regner den som betydningsfull for og forløperen til pinsevekkelsen.
Macrodorcas recta

Utseende

En middelsstor (hannen 22-53 millimeter), avlang, rødbrun til svart hjortebille. Hannen har krumme kjever med en tann på innersiden (unntatt hos de minste eksemplarene som har glatte kjever). Hunnen har to knøler i pannen og antydning til lengdestriper på dekkvingene, sidene av hodet og pronotum er tett og grovt punkterte, midten svært blank.

Levevis

Larvene utvikler seg i morken ved av løvtrær.

Utbredelse

Arten er utbredt i det nordlige Kina, Korea og Japan.
Morimonellini

Utseende

En middelsstor, kraftig, gråbrun trebukk. Antennene hos hannen er betydelig lengre enn kroppen, det andre antenneleddet er stort og spoleformet. Pronotum har en kraftig pigg midt på hver side. Dekkvingene er gråbrune med kraftige, mørke punkter og en rad av ovale, lyse flekker på hver side. Beina er kraftige med noe oppsvulmede lår (femorae).

Levevis

Arten er knyttet til buksbom (Buxus sempervirens).

Utbredelse

Arten er utbredt i Kaukasus (Georgia, Abkhasia).
Rennesøy

Bakgrunn

Rennesøy kommune fikk sine nåværende grenser kommunesammenslåingen i 1965 da de tidligere kommunene Mosterøy og Rennesøy ble slått sammen. Kommunen hadde 4 447 innbyggere 1. april 2012. Rennesøy har i de senere år vært den kommunen i landet som har hatt høyest prosentvis befolkningsvekst. Dette kan i stor grad knyttes til fastlandsforbindelsen i 1992 og til slutten på bompengeinnkrevingen i 2006. 
På Klosterøy finner man Utstein kloster, som mest sannsynlig er bygd på stedet der Harald Hårfagres kongsgård sto, det er nevnt i Heimskringla som en av hans fem kongsgårder på Vestlandet. Klosteret var ferdig bygd omkring 1260, men med en historie som strekker seg tilbake til 800-tallet. På Mosterøy finner man også Utstein Kloster Hotell.
Veiforbindelsen er E39 som gjennom en undersjøisk tunnel, Rennfast, knytter Rennesøy til Randaberg og Stavanger. Alle de bebodde øyene i kommunen utenom Brimse er knyttet sammen med broer og undersjøiske tunneler. 
Arkeologisk er Rennesøy kjent for Galtafunnene.

Tusenårssted

Rennesøy kommunes tusenårssted ligger i tilknytning til et gravsted nær Vikevåg sentrum. Det er et opparbeid areal som også bebyggelsen i nærområdet har glede og nytte av.
Seiling under Stillehavslekene 1999

Seiling under Stillehavslekene  1999. Seiling var en av flere sporter som var med i de ellevte stillehavslekene som ble arrangert i Guam i perioden 29. mai til 12. juni 1999. Det var niende gangen som seiling var med på programmet under stillehavslekene. Det ble konkurrert i ti klasser og Ny-Caledonia ble beste nasjon med seks gullmedaljer foran Guam og Fiji med to hver.
Arbeidermesterskapet i friidrett 1939

Arbeidermesterskapet i friidrett 1939 var et norsk friidrettsmesterskap som ble arrangert av Arbeidernes Idrettsforbund (AIF). 
Hovedstevnet ble arrangert i Oslo fra 24. til 26. august.
Oplognathus

Utseende

Nokså store, avlangt ovale, metallisk glinsende skarabider. Snuten er firkantet med to grunne innhakk, slik at den er delt i tre foran.

Utbredelse

Slekten er utbredt i det sørøstlige Brasil fra delstaten Bahia i nord til São Paulo i sør.
William Sharp Macleay

Tidlig liv

Macleay ble født i London. Han var eldste sønn av Alexander Macleay som kalte ham opp etter sin forretningspartner, William Sharp som også var vinhandler. Han gikk på Westminster School og Trinity College, Cambridge og ble uteksaminert med laud i 1814. Han ble så utpekt til attaché ved den britiske ambassaden i Paris. Som sin far hadde han også interesse for naturhistorie. Macleay ble venn av Georges Cuvier, og andre berømte vitenskapsmenn.

Tidlig vitenskapelig virke

Macleays hovedverk var Horae Entomologicae; or, Essays on the Annulose Animals, delene 1-2 (1819–1821). Han utga også Annulosa Javanica or an Attempt to illustrate the Natural Affinities and Analogies of the Insects collected in Java by T. Horsfield, no. 1 (London, 1925).
Benjamin Ferencz

Bakgrunn

Ferencz og familien utvandret fra Transilvania til New York i 1921 da han var 10 måneder gammel. Han ble amerikansk statsborger i 1933. Hans fødeby ble overført fra Ungarn til Romania etter første verdenskrig. Hans eldre søster ble derfor født i Ungarn, og han i Romania selv om de ble født i samme hus. Foreldrene forlot Romania for å unnslippe forfølgelsen av de ungarske jødene.
Han vokste opp i et fattig strøk i Hell's Kitchen og Bronx, New York. Faren var skomaker, nærmest analfabet og kunne knapt engelsk da de kom til New York. Hjemme snakket de jiddisch og Benjamin kunne nesten ikke engelsk da han begynte på skolen. Foreldrene var ikke utpreget religiøse, men familien fulgte de grunnleggende jødiske skikkene. Han studerte kriminalitetsforebygging ved City College (som var gratis og populært blant begavede fattige innvandrere) og fikk etter det stipend til å studere jus ved Harvard. Ferencz fullførte jusstudiene 1943 og gikk deretter inn som vernepliktig i hærens 115. AAA «gun battalion».

Senere virke

Ferencz var svært kritisk til Dachau-prosessen gjennomført av den amerikanske hæren. Han mente rettssakene var summariske og uten rettssikkerhet for de tiltalte som til dels fikk dødsstraff. Han bodde i Tyskland til 1956 og arbeidet der med erstatningsordning for holocaustofre og for slavearbeidere i tysk industri. Ferencz medvirket i den perioden også til Luxembourg-avtalen. Han fikk bistand av blant andre John J. McCloy som strøk jødiske ofres gjeld. Ferencz skrev boken Less Than Slaves om slavearbeid i tysk industri og fikk Albert Speer til å kommentere utkast og rette eventuelle feil. Speer noterte einverstanden («enig») på alle manusark. De tyske industrilederne løy da de benektet bruk av slavearbeidere, ifølge Speer. 
Ferencz' barn ble født i Nürnberg. Under Vietnamkrigen tok han fri fra jussen for å engasjere seg i fredsarbeid. Han har skrevet flere bøker om behovet for en internasjonal straffedomstol. Dette arbeidet var en vesentlig del av grunnlaget for Den internasjonale straffedomstolen og Ferencz ble invitert da domstolen gjennomførte sin første sak. Han holdt avslutningsinnlegget for påtalemakten i straffedomstolens første sak (mot Thomas Lubanga Dyilo), det var den andre gangen Ferencz hadde en sak i retten og han var da 91 år. Han holdt innledningstalen da opprettelsen av domstolen ble drøftet på en stor konferanse i Roma i 1998. Han har donert 1 million dollar av egne penger til det amerikanske holocaustmuseet. Han donerte 1 million dollar til Yeshiva University, til et senter som fikk navnet «Benjamin B. Ferencz Human Rights and Atrocity Prevention Clinic».
I New York ble Ferencz partner i Telford Taylors advokatfirma.
Lipka-tatarer

Lipkatatarer (også kjent som litauiske tatarer, hviterussiske tatarer, polske tatarer, lipkowie, lipcani eller muślimi) er en gruppe tatarer som opprinnelig bosatte seg i Storfyrstedømmet Litauen i begynnelsen av ​​1300-tallet.

Beskrivelse

De første nybyggere prøvde å bevare sin sjamanistiske religion og søkte asyl blant de ikke-kristne litauere. Mot slutten av 1300-tallet ankom en annen bølge av tatarer, muslimer, som ble invitert til Storfyrstedømmet av Vytautas den Store. Disse tatarer slo seg først ned i Det egentlige Litauen omkring Vilnius, Trakai, Grodno og Kaunas og spredte seg senere til andre deler av storfyrstedømmet, som senere ble en del av den polsk-litauiske realunion, i områder som er en del av det nåværende Litauen, Hviterussland og Polen. Fra begynnelsen av ​​deres bosettelse i Litauen var de kjent som Lipka-tatarer. Selv om de bevarte sin religion, ble deres historie knyttet tett til den overveiende kristne polsk-litauiske realunion. Fra slaget ved Grunwald og fremover deltok Lipka-tatarenes lette kavaleriregimenter i alle betydelige slag på Litauens og Polens side.
Lipka-tatarenes opprinnelse kan spores tilbake til statene som etterfulgte det mongolske rike under Djengis Khan, Den hvite horde, Den gyldne horde, Krim-khanatet og Kazan-khanatet. De tjente opprinneligt som en fyrstelig militær kaste, men ble senere byboere kjent for sitt håndverk, sine herter og sine gartnerferdigheter. Gjennom århundrer motstod de assimilasjon og fastholdt sin tradisjonelle livsstil. Mens de var meget knyttet til deres religioner, mistet de over tid deres opprinnelige tatarspråk og gikk for de flestes vedkommende over til å tale polsk. 
Der er stadig små grupper av Lipka-tatarer i dagens Litauen, Hviterussland og Polen, samt samfunn i USA.
Ballus

Utbredelse

Dendryphantes er utbredt i Europa, Asia, Afrika. Den finnes i Nord-Amerika og Sør-Amerika.

Utseende

Ballus artene er generelt små edderkopper og mange er ganske like hverandre. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp og et hode-bryst parti (forkropp), kalt prosoma eller cephalothorax. Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkopper skiller seg ut ved at de har evnen til i en viss grad å fokusere blikket.
50 Ways to Leave Your Lover

På norsk

Wenche Myhre spilte inn sangen og ga den ut på albumet Wenche i 1976. Den norske teksten ble skrevet av Finn Kalvik. På norsk ble sangen kalt Farvel kan sies på mange måter.
L'Arrivée d'un train en gare de La Ciotat

Handling

Den 50-sekunders stumfilmen viser ankomsten av et tog trukket av damplokomotiv på en togstasjon i den franske kystbyen La Ciotat. Som de fleste av de tidlige Lumière-filmene, betår L'arrivée d'un train en gare de La Ciotat av en eneste uredigert sekvens som illustrerer et aspekt fra hverdagslivet. Det synes ikke å ha vært noe spesielt planlagt over kameraføring, og filmen består av en sammenhengende bildesekvens tatt opp i en tagning.

Produksjon

Denne 50-sekunders film ble filmet i La Ciotat, Bouches-du-Rhône, Frankrike. Den ble filmet med Kinematograf, et alt-i-et kamera, som også tjente som filmprosjektør og fremkaller. Som med alle tidlige Lumière-filmer, ble denne filmen laget i et 35 mm format med et sideforhold på 1.33:1.

Nåværende status

På grunn av alderen, er denne kortfilmen nå fritt tilgjengelig på internett. Den har også vært med i flere filmsamlinger inkludert Landmarks of Early Film volume 1.
Norges statsråd

Saksbehandlingen i statsrådet

Statsrådets medlemmer har møteplikt i statsrådet, og statsrådet er kun beslutningsdyktig når over halvparten av medlemmene møter. Det påligger statsministeren som særskilt plikt å sørge for at statsrådet til enhver tid er beslutningsdyktig. Kongen kan, hvis det skulle være nødvendig, konstituere det nødvendige antall medlemmer for å få et beslutningsdyktig statsråd.
I statsrådet skal saken presenteres av det medlem som styrer departementet saken hører under, og han eller hun er også ansvarlig for å iverksette statsrådets beslutning. Den foredragende statsråd har plikt til å fremstille saken nøyaktig, fremheve de vesentligste momenter som bør tas i betraktning, og komme med en innstilling til hva statsrådets beslutning bør gå ut på. 
Regjeringsråden er statsrådets sekretær fører referat/protokoll over de beslutninger statsrådet fatter, og skal underskrive alle statsrådets beslutninger. Regjeringsrådens underskrift er ikke en betingelse for gyldighet, men en bekreftelse på at det som er nedskrevet er en nøyaktig nedtegnelse av statsrådets avgjørelse.

Stemmegivning og dissens i statsrådet

Grunnloven fastslår at Kongen ikke kan settes til ansvar for sine handlinger i statsrådet, ansvaret ligger kollektivt hos hans rådgivere. Som følge av dette oppstiller Grunnloven en plikt for alle statsråder å si sin mening om de saker statsrådet behandler. 
Etter Grunnlovens ordlyd fatter Kongen beslutningen "efter sit eget Omdømme". Kongens beslutning vil imidlertid i praksis være den beslutning statsrådets flertall ønsker, blant annet fordi Kongens beslutning ikke er gyldig uten at statsministeren (i militære kommandosaker forsvarsministeren) medundertegner. 
Når statsrådet har fattet en beslutning er det kollektivt ansvarlig for beslutningen. En statsråd som mener beslutningen strider mot Grunnloven eller annen lov er pliktig til å protestere, samt å tilføye sin dissens i statsrådsprotokollen. Gjør han eller hun ikke det er hun ansvarlig som om hun var enig, og kan i ytterste fall stilles for Riksrett.
Dansk Sømandskirke Hamborg

Historie

Den danske sjømannskirkens arbeide begynte her i 1875, men det var først i 1923 at kirken kjøpte en eiendom i Bernhard Nochtstraße, hvor den første kirke kunne bygges. Bygningen ble ødelagt av en britisk bombe i 1943, men menigheten rakk å redde enkelte verdifulle ting. 
I årene etter holdt kirken til i bygningens kjeller, inntil det i 1952 var blitt reist midler til en ny bygning. Arkitekten var Otto Kindt, og inspirasjonen til tårnet fant man i den københavnske Adventskirke tegnet av Erik Møller.  
I årene 2004 til 2007 ble kirken restaurert og utsmykket av Erik A. Frandsen med stål, glass og neon. Da den gjenåpnet i 2007 ga Benedikte av Danmark tillatelse til at kirken også bærer hennes navn. 
I Ditmar-Koels-Straße ligger også de finske, norske og svenske sjømannskirker.
Nye Blinkbanen

Nye Blinkbanen er en fotballarena i Stjørdal, åpnet i 2012. 
Banen er hjemmebane til fotballaget Stjørdals/Blink.
Fluberget

Fluberget er det største helleristningsfeltet på Nord-Jæren og i Sør-Rogaland. Feltet har Riksantikvarens ID nr. 24610. Det ligger vest i Stavanger kommune, på Hestnes ved Hafrsfjord. Feltet ble utviklet over lang tid og har trolig vært et religiøst samlingssted. Mange av ristningene er tydelige båter. En har sirkler, spiraler og ringer, i tillegg til mange figurer formet som y-er. Ellers er figurene geometriske figurer og vanskelige å lese. Enkelte arkeologer mener at en kan ha brukt gropene til å ofre i, for eksempel blod eller smør. Ringene symboliserer muligens solen. 
Det antas at Fluberget var hovedkultsted for hele området, hvor mennesker kunne møtes ved religiøse høytider, som for eksempel ved solverv.
Ostroleka kullkraftverk

Ostroleka kraftverk er et kullkraftverk med kombinert gassdrift og oljedrift i Polen. Det har en installert produksjonskapasitet på 600 MW i enhet B, fordelt på 3 turbiner à 200 MW. Anlegget ble utbygd omkring 1965–1972. Brenselstypen er steinkull, og annet bitumenøst kull.
De totale CO2-utslippene i 2008 var ca. 2 766 000 tonn, mens det samme årets kvote som var 2,291 mill tonn.
Gabriel Torje

Landslaget

3. september 2010 fikk han sin første landskamp for Romania mot Albania. 9. februar 2011 scoret han sitt første landslagsmål mot Kypros.
Han ble tatt ut i Romanias EM-tropp til EM i Frankrike 2016.
Stor-Albania

Stor-Albania (albansk: Shqipëria e Madhe), eller Etnisk Albania (Shqipëria Etnike) er en irredentistisk politisk bevegelse som ønsker å samle alle etniske albanere til et felles hjemland. Begrepet inkludere både dagens Albania, men også regioner i nabolandene, som Kosovo og Preševodalen i Serbia, områder i de sørlige deler av Montenegro, nordvestlige Hellas og deler av det vestlige Nord-Makedonia.
Gallup Balkan Monitor 2010 viste at ideen om et Stor-Albania har en betydelig folkelig støtte, da 62 % av albanerne i Albania støttet dette, mens støtten i Kosovo var på 81 % og i Nord-Makedonia 52 %.
Foreningen av et større område under albanske styre ble første gang fremmet under Prizrenligaen, en organisasjon på 1800-tallet som arbeidet for å samle områder med albansk befolkning innenfor en administrativ enhet innenfor Det osmanske rike.
Imidlertid ble forestillingen om et Stor-Albania, som var større enn Albania innenfor sine 1913-grenser, har bare blitt iverksatt de facto og de jure under den italienske og tyske okkupasjonen av Balkan under andre verdenskrig.
Nanfang Ribao

Nanfang Ribao (kinesisk: 南方日报; pinyin: Nánfāng Rìbào) er den offisielle kommunistiske avis for provinsen Guangdong. Den utgis i Guangzhou. Den utkom første gang den 23. oktober 1949.
Snorre A

Snorre A eller Snorre TLP (Tension Leg Platform) er en oljeplattform på Tampenområdet omkring 150 kilometer vest av Florø på norsk sektor av Nordsjøen. Plattformen er flytende og er forankret i havbunnen med strekkstag. Plattformen er bygd i stål, og er en integrert bore-, produksjons- og boligplattform. Snorre A produserer fra Snorrefeltet, og produksjonen startet i august 1992, da med Saga Petroleum som operatør. I 1999 ble Saga Petroleum oppkjøpt av Norsk Hydro, og 1. januar 2003 tok Statoil over som operatør og er det fortsatt. 
Stabilisert olje blir ført via rørledninger til Statfjord A for prosessering, og blir deretter lastet ombord i tankskip via lastebøyer. Gassen blir ført til det europeiske kontinentet via rørledningene Statpipe/Norpipe. Boligkvarteret har 268 køyer. Forsyningsbasen til Snorre A og Snorre B ligger i Florø.

Gassutblåsningen

På kvelden 28. november 2004 var det en ukontrollert gassutblåsning fra injeksjonsbrønn P-31 på Snorre A. Situasjonen var svært kritisk, og personell ble evakuert med helikopter. Det var fare for gasseksplosjon, men det var ingen fare for at plattformen skulle kantre eller synke da gass i sjø på dypt vann faktisk gir økt oppdrift.
Brannpumpene og overrislingsanlegget kunne ikke brukes, siden sjøvannet disse anleggene benytter inneholdt gass. Nødavstengning 2 (NAS2) ble iverksatt, noe som innebærer at bare nødkraft var tilgjengelig. For å plugge brønnen måtte hovedkraftforsyningen startes opp igjen, og omkring klokken 10:00 den 29. november lyktes det å stoppe utblåsningen.
Ifølge granskningsrapporten til Petroleumstilsynet kunne hendelsen under ubetydelig
endrede omstendigheter ha medført at gassen antente, derpå oppdrifts- og stabilitetsproblemer,
med påfølgende fare for tap av flere menneskeliv, miljøskader og ytterligere tap av materielle verdier. Bunnrammen inneholder 42 brønnhoder. Ved skade på denne kunne en ha fått utstrømning av gass og olje fra reservoaret. Dette ville ha ført til en alvorlig miljøforurensning.